

**UDRUŽENJE SLIJEPIH KANTONA SARAJEVO,**

**SARAJEVO,ul. Podgaj br.7, Tel/fax:033 445 185,**

**e-mail:usgks@bih.net.ba**

**www:slijepi - sa.org.ba**

**Broj:\_\_\_\_\_\_\_\_\_\_\_\_/24**

**Datum:14.10.2024.god.**

**P R O G R A M**

**RADA I DJELOVANJA UDRUŽENJA SLIJEPIH**

#### KANTONA SARAJEVO ZA 2025.GODINU

**I - UVOD**

Udruženje slijepih u Sarajevu osnovano je 1948. godine, a sada djeluje na području Kantona Sarajevo pod nazivom “Udruženje slijepih Kantona Sarajevo”.

Udruženje je registrovano u Ministarstvu pravde i uprave Kantona Sarajevo 24.03.1997.godine, a obnovilo registraciju pod novim nazivom Udruženje slijepih Kantona Sarajevo 18.05.2006.godine, Rješenjem broj:03-05-05-4574/06.

**Vizija Udruženja**

Slijepe osobe i druge osobe sa invaliditetom ravnopravni i aktivni članovi u društvenoj zajednici oslobođene opterećenja koja imaju zbog invaliditeta, sa punim samopouzdanjem i vjerom u svoje sposobnosti i prihvaćene od okoline sa svim svojim specifičnostima.

**Misija Udruženja**

Stvaranje pretpostavki i uslova za socijalno uključivanje, ravnopravo učešće i sveukupnu afirmaciju slijepih i drugih osoba sa invaliditetom u društvenoj zajednici i poduzimanje aktivnosti s ciljem smanjenja i otklanjanja diskriminacije i predrasuda prema slijepim i drugim osobama sa invaliditetom.

**Ciljevi Udruženja:**

1. Okupljanje slijepih osoba radi njihovog organizovanog djelovanja i poboljšanja sveukupnog položaja u društvu;

2. Poboljšanje i unapredjenje uslova za ostvarivanje prava slijepih i drugih osoba sa invaliditetom u oblasti: obrazovanja, socijalne zaštite, zdravstvene zaštite, dječije zaštite, rehabilitacije, zapošljavanja, penzijsko-invalidskog osiguranja, obezbjedjenja tiflotehničkih i drugih pomagala , informisanja, kulture, sporta i dr.;

3. Razvoj i unapređenje društvene brige i podrške slijepim i drugim osobama sa invaliditetom, radi uspješnijeg i potpunijeg zadovoljavanja njihovih potreba i zaštite prava i interesa;

4. Doprinošenje ostvarivanja funkcija općinskih, gradskih i kantonalnih organa, učestvovanje u ostvarivanju djelatnosti drugih kantonalnih institucija i organizacija, obavljanjem poslova i aktivnosti na osnovu zakonskih ovlaštenja i drugih propisa;

5. Podsticanje razvoja ličnog integriteta i socijalizacije slijepih i slabovidnih osoba i drugih osoba sa invaliditetom, organizovanjem i realizovanjem raznih aktivnosti primjerenih njihovim mogućnostima, sklonostima i potrebama.

6. Jačanje materijalnih, organizacionih i ljudskih kapaciteta Udruženja radi njegove održivosti;

**Djelatnost Udruženja:**

Radi ostvarivanja ciljeva Udruženje realizuje potrebne djelatnosti, a naročito:

1. Organizuje i ostvaruje aktivnosti na blagovremenom otkrivanju i evidentiranju slijepih osoba i njihovom učlanjivanju u Udruženje;
2. Zagovara i lobira kod državnih organa, državnih institucija, političkih partija, nevladinih organizacija, drugih društvenih subjekata i predstavnika medjunarodne zajednice, za unapredjenje i dogradnju pravne regulative kojom se garantuje kvalitetniji socijalno-ekonomski položaj slijepih;
3. Organizuje i podstiče istraživanje i izučavanje uzroka i posljedica sljepoće i slabovidosti, radi njihove prevencije;
4. Prati i podstiče razvoj i unapredjenje zaštite i rehabilitacije slijepih osoba;
5. Insistira kod nadležnih službi i ustanova da sve slijepe osobe budu obuhvaćene odgovarajućim specijalnim ili integrisanim obrazovanjem i pruža pomoć njihovim porodicama radi pravilnog odgoja;
6. Radi na organizovanju i ostvarivanju osnovne rehabilitacije oslijepljelih osoba;
7. Organizuje i sprovodi opismenjavanje slijepih na Brajevom pismu;
8. Organizuje aktivnosti u cilju unapređenja informatičke pismenosti i korištenju asistivnih informatičkih tehnologija, uključujući i aktivnosti na stvaranju uslova za razvoj ovih tehnologija;
9. Organizuje i druge oblike edukacije i osposobljavanja slijepih za samostalani život , orijentaciju u prostoru i samostalno kretanje;
10. Istražuje i prati zaposlenost slijepih i radi na podsticanju njihovog zapošljavanja;
11. Nabavlja tiflotehnička pomagala u zemlji i inozemstvu namjenski obezbjedjenim sredstavima;
12. Radi na postizanju ravnopravnog pristupa informacijama ,štampa, snima i reprodukuje udžbenike, literaturu, publikacije i sl., na Brajevom pismu, tisku sa uvećanim slovima i nosačima zvuka;
13. Organizuje kulturno-umjetničke aktivnosti i informisanje slijepih osoba u njima dostupnim tehnikama (Brajevo pismo, tisak sa uvećanim slovima, tonski zapis);
14. Organizuje sportske, šahovske i rekreativne aktivnosti slijepih;
15. Pomaže slijepim osobama pri ostvarivanju njihovih prava, povlastica i olakšica utvrdjenih zakonom i drugim propisima;
16. Uspostavlja saradnju sa srodnim organizacijama i ustanovama u zemlji i inozemstvu;
17. Organizuje prikupljanje finansijskih i drugih sredstava u zemlji i inozemstvu za finansiranje programskih aktivnosti Udruženja;
18. Podstiče prikupljanje donacija i humanitarne pomoći u tiflotehničkim i drugim pomagalima, u zemlji i inozemstvu ili te poslove u ime Udruženja povjerava humanitarnim organizacijama, vladinim i nevladinim organizacijama, pojedincima, grupama gradjana ili drugim organizovanim institucijama u zemlji i inozemstvu;
19. Organizuje ili neposredno obavlja odredjene privredne i uslužne djelatnosti ili osniva privredna društava radi sticanja sredstava za finansiranje programskih aktivnosti Udruženja;

20. Obavlja i druge poslove u interesu slijepih osoba, u skladu sa zakonom i ovim statutom.

Ovaj Program sačinjen je u skladu sa ciljevima koji su utvrđeni Statutom Udruženja slijepih Kantona Sarajevo, a vodeći računa o Strateškom planu Udruženja za period 2023.-2027.godina.

Udruženje slijepih Kantona Sarajevo će u 2025.godini organizovati razne oblike pomoći i podrške slijepim osobama, s ciljem da se što lakše i u što većoj mjeri uključe u sve društvene procese, a naročito u realizaciju programskih aktivnosti Udruženja.

Cilj ovih aktivnosti je da se poveća socijalna uključenost slijepih osoba.

Bez obzira na krizu koja već duže vrijeme postoji u Bosni i Hercegovini, a čije se posljedice, zbog pandemije Covid 19 još uvijek osjećaju, u skladu sa Statutom kontinuirano će se organizovati zagovaračke aktivnosti, s ciljem da se unaprijedi položaj slijepih i drugih osoba s invaliditetom u Kantonu Sarajevo i cijeloj Bosni i Hercegovini.

Udruženje će pokušati da nivo svojih aktivnosti unaprijedi ili pak održi na postojećem nivou.

Kriza u cijelom svijetu se produbljuje usljed ratova u Ukrajini i Palestini. Logično međunarodni donatori svoje interesovanje usmjeravaju prema drugim kriznim područjima, što se neminovno odražava na rad Udruženja i mogućnost apliciranja međunarodnih projekata, po do sada uobičajenim procedurama. Iz tih razloga biće nužno pronaći alternativne izvore finansiranja određenih programskih aktivnosti koje su od izuzetne važnosti za slijepe osobe.

Nažalost, i domaći donatori mijenjaju svoj pristup, smanjuju sredstva za udruženja OSI, a istovremeno pooštravaju procedure za apliciranje na projekte. To bitno opterećuje stručnu službu Udruženja koja nema dovoljno zaposlenih osoba, pa se smanjuje mogućnost rada sa članovima , naročito novoosljepljelim.

Pozitivan primjer je Vlada Kantona Sarajevo – Ministarstvo za rad, socijalnu politiku, raseljena lica i izbjeglice, koje je do sada redovno sufinansiralo rad Udruženja slijepih Kantona Sarajevo, ali i drugih udruženja učlanjenih u Koordinacioni odbor udruženja osoba sa invaliditetom KS.

Udruženje će samostalno i u koalicijama sa drugim organizacijama OSI stalno insistirati da se kroz zakone i podzakonske akte obezbijede prava i podrška slijepim osobama, koja će im omogućiti najveću moguću socijalnu uključenost, što podrazumjevva bolje školovanje, zapošljavanje, obezbjedjivanje savremenih pomagala, socijalno stanovanje za one članove koji na drugi način ne mogu riješiti svoje stambeno pitanje sl.

Zbog opšte situacije u Bosni i Hercegovini i nepostojanja adekvatne socijalne i druge zaštite slijepih osoba, koja bi se ostvarivala po utvrdjenim mehanizmima sa nivoa države, Udruženje će u okviru pokreta osoba sa invaliditetom u BiH, a i samostalno, aktivno doprinositi da se ovo stanje mijenja u pozitivnom pravcu i insistiraće da se u predstojećim reformama koriste iskustva iz okruženja, iz zemalja Evropske unije, te da se u BiH zakonodavstvo dosljednije ugradjuju principi iz Konvencije o pravima osoba s invaliditetom.

Insistira će se da se poštuju preporuke UN Komiteta za prava OSI

koje je dobila BiH 2017. godine,

S obzirom da je BIH dobila status pregovarača za pristupanje Evropskoj uniji, insistiraće se da se evropski standardi ugradjuju u naš sistem, naročito kad se radi o pristupačnosti i socijalnoj sigurnosti.

U toku 2025.godine, kao i do sada, posebna pažnja posvetiće se otkrivanju i evidentiranju novooslijepljelih, opismenjavanju na Brajevom pismu, obuci za orijentaciju u prostoru, nabavci tiflotehničkih i drugih pomagala, kojima se služe slijepe osobe u svakodnevnom životu, obuci za rad na kompjuteru uz korištenje specijalne opreme, nabavci mobitela i obuci za njihovo korištenje,učenju stranih jezika, školovanju, rehabilitaciji, zapošljavanju, informisanju u pristupačnim formatima, zaštiti stečenih prava, te njihovom unapredjivanju, kao i zadovoljavanju kulturnih i sportskih potreba, kako bi se slijepim osobama omogućilo da u što većoj mjeri svoje svakodnevne potrebe zadovoljavaju samostalno, te da se što lakše i efikasnije uključe u lokalnu zajednicu.

Udruženja će nastaviti provoditi odredjene aktivnosti koje imaju za cilj jačanje organizacionih i kadrovskih kapaciteta Udruženja, kako bi se u budućnosti povećala njegova samoodrživost.

II - OTKRIVANJE, UČLANJIVANJE I POMOĆ NOVOPRIMLJENIM ČLANOVIMA

S ciljem da se što više novooslijepljelih osoba otkrije, pripremi i učlani u Udruženje, kako bi se njima i njihovim porodicama mogla pružiti stručna i organizovana pomoć, a pogotovo ona koja im je potrebna zbog gubitka ili težeg oštećenja vida, Udruženje će:

- voditi kontinuiranu aktivnost na otkrivanju, pripremanju, evidentiranju i učlanjivanju novooslijepljelih osoba u Udruženje.

Aktivnost će se provoditi u saradnji sa predškolskim ustanovama, osnovnim i srednjim školama, MZ, centrima za socijalni rad, domovima zdravlja, Očnom klinikom, drugim udruženjima i humanitarnim organizacijama;

- po potrebi će se organizovati medicinski pregledi radi prevencije sljepoće, kod osoba koje imaju ostatak vida, a naročito za djecu;

Akcije će se voditi u saradnji sa Očnom klinikom, državnim organima i humanitarnim organizacijama;

- po potrebi će se angažovati stručnjaci za rad sa slijepim osobama, prije svega novooslijepljelim i njihovim porodicama, radi što efikasnijeg eliminisanja predrasuda o slijepim osobama, odnosno njihove lakše resocijalizacije i integracije u porodicu i društvenu sredinu;

Radi efikasnije realizacije ovog zadatka i dalje će se raditi na stvaranju uslova za rad savjetovališta u prostorijama Udruženja, gdje će slijepe osobe i članovi njihovih porodica moći dobiti sve oblike psihosocijalne podrške, te razne savjete i uputstva. U ovom savjetovalištu bi trebali biti angažovani:pravnik, socijalni radnik i psiholog.

Aktivisti Udruženja i instruktori koji su osposobljeni za rad sa slijepim osobama vršiće redovnu obuku orijentacije u prostoru radi samostalnog kretanja, uz korištenje bijelog štapa (mikro i makro orijentacija), kao i opismenjavanje na Brajevom pismu zainteresiranih članova.

U toku 2025.godine nastaviće se unos i ažuriranje podataka u softwerski program Udruženja za sve članove. Pokušaće se kroz projekte ili na neki drugi način pronaći finansijska sredstva kojima bi se finansiralo kreiranje novog programa i obilazak kompletnog članstva i potpuno ažuriranje podataka o članstvu. Za provodjene ove aktivnosti moguće je angažovanje i volontera.

Prijem članova u Udruženje vršiće, u skladu sa Statutom, Upravni odbor Udruženja, na osnovu medicinske dokumentacije (očnog kartona), koji u skladu sa utvrdjenom definicijom sljepoće popuni i ovjeri oftalmolog.

Da bi se naprijed navedeno realizovalo, u toku 2025.godine, Udruženje će:

* Održavati kontinuiranu saradnju i kontakte sa Očnom klinikom i Opštom bolnicom;
* posjećivati domove zdravlja u Kantonu Sarajevo;
* 2 puta u toku godine posjetiti Kantonalni centar za socijalni rad i po potrebi i opštinske službe;
* Organizovaće se 2 jednomjesečna kursa za učenje čitanja i pisanja Brajevog pisma;
* Organizovaće se 2 do 4 jednomjesečna kursa za učenje slijepih mobilitetu i samostalnom kretanju uz korištenje bijelog štapa;
* Kontinuirano će se organizovati edukacija za korištenje novih tehnologija i društvenih mreža, kako bi se slijepi ljudi mogli koristiti ovim mrežama, za razne oblike komunikacije i edukacije. Ova edukacije će se moći organizovati i online;
* Kontinuirano će se, u skladu raspoloživim kapacitetima Udruženja posjećivati odredjeni broj slijepih osoba i njihovih porodica, s ciljem pružanja psihosocijalne podrške i obučavanje za samostalno obavljanje svakodnevnih poslova u domaćinstvu.

## III - PODRŠKA SLIJEPIM OSOBAMA, UNAPREDJENJE NJIHOVIH PRAVA I POLOŽAJA U DRUŠTVU

Udruženje slijepih Kantona Sarajevo će svojim zagovaračkim i drugim aktivnostima u 2025. godini dati adekvatan doprinos u mijenjanju pristupa nadležnih institucija prema pitanjima invalidnosti i položaju OSI u društvu i kod nadležnih državnih organa insistirati:

- da se sačuva dostignuti nivo podrške i efikasnije ostvaruju socijalna i druga prava,

- da se kontinuirano unapredjuje podrška slijepim osobama i proširuje obim prava,

- da se pri utvrdjivanju nivoa i obima podrške vodi računa o individualnim potrebama slijepih osoba.

U vezi sa naprijed navedenim pratiće se i proučavati propisi na svim nivoima i neposredno će se uključivati u aktivnosti pri donošenju ili izmjenama i dopunama propisa u oblasti socijalne, dječije i zdravstvene zaštite, penzijskog i invalidskog osiguranja, školovanja, rehabilitacije i zapošljavanja osoba sa invaliditetom, naročito kada se radi o propisima koji se donose na nivou Kantona Sarajevo i opština udruženih u Kanton. Ova aktivnost ima poseban značaj, jer se u Federaciji Bosni i Hercegovini kontinuirano provode mnoge reforme, a naročito socijalnog i zdravstvenog sektora, s ciljem efikasnijeg približavanja Bosne i Hercegovine Evropskoj Uniji, pa će se i problematika osoba sa invaliditetom, u ovim i mnogim drugim oblastima, iznova regulisati. Ovo je naročito došlo do izražaja dobijanjem kandidatskog i pregovaračkog statusa za BiH od strane Evropske unije.

Insistiraće se da se Udruženje slijepih aktivno uključi u sve reformske procese na partnerskoj osnovi sa institucijama vlasti.

Insistiraće se kod nadležnih državnih organa da pri kreiranju politike u oblasti invalidnosti i izradi zakona i drugih propisa uzmu u obzir principi i obaveze iz “Konvencije o pravima osoba sa invaliditetom”, koja je u martu 2010.godine, ratifikovana od strane BiH i Agende za održivi razvoj 2030, koju je BiH potpisala.

Udruženje će kroz djelovanje u raznim koalicijama insistirati da državni organi pri donošenju propisa i utvrdjivanju politika dosljedno primjene preporuke koje je UN Komitet za prava osoba s invaliditetom u aprilu 2017. godine dostavio državi BiH, te da se pri izradi propisa i konkretnih rješenja, uzmu u obzir komentari koje na pojedine članove Konvencije daje UN Komitet za prava osoba s invaliditetom.

Udruženje će se i dalje zalagati da Politika u oblasti invalidnosti u BiH bude okvir i pravac djelovanja svih institucija vlasti u Kantonu Sarajevo.

Zajedno sa drugim udruženjima učlanjenim u KOO KS Udruženje će zagovarati da se donese nova federalna Strategija u oblasti invalidnosti kao i Akcioni plan u oblasti invalidnosti u Kantonu Sarajevo.

Očekivati je da će se najviše aktivnosti u toku 2025. godine usmjeriti na pripremu i usvajanje zakona kojim će se riješiti osnovna prava osoba sa invaliditetom, a koja se finansiraju sa nivoa Federacije BiH. Ovdje se prije svega misli na prijedlog Zakona o jedinstvenim načelima i materijalnoj podršci OSI, čije se konačno usvajanje u Parlamentu F BiH očekuje u prvoj polovini 2025.godine.

Udruženje će se maksimalno uključiti u aktivnosti pripreme zakona i drugih propisa kojima se definišu socijalni minimum, prava porodice s djecom, personalna asistencija i status organizacija osoba sa invaliditetom i zagovaraće bolji status slijepih i drugih osoba s invaliditetom.

Udruženje će posebnu pažnju posvetiti da se propisima, koji se donose na nivou Kantona Sarajevo, unaprijede prava na tiflotehnička pomagala, bez kojih slijepe osobe teško mogu organizovati svoj život.

Vlada Kantona Sarajevo je usvojila Uredbu o pomagalima, u kojoj je već povećan broj pomagala za slijepe, ali ipak ne možemo biti zadovoljni postignutim. U novoj Uredbi neka od bitnih tiflotehničkih pomagala nisu predviđena, kao što su uređaji za reprodukciju zvuka, računari, a određena pomagala su postavljena restriktivno i sa dugim rokom upotrebe, npr.bijeli štap rok trajanja 3 godine, što je neodrživo.Udruženje će snažno zagovarati da se nova Uredba o pomagalima što prije pripremi i usvoji, te da se utvrde odgovarajuće procedure i dobavljači za pomagala koja koriste slijepe osobe.

Uzimajući u obzir iskustva slijepih osoba u korištenju pametnih telefona mobitela pokrenuće se inicijativa da mobiteli budu uključeni na listu pomagala za slijepe.

Neovisno od ove inicijative Udruženje će kroz razne projekte i donacije obezbjedjivati mobitele za članove udruženja.

U procesu zagovaranja za prava i status slijepih osoba, kao alat izmedju ostalog koristiće se i Inicijalni izvještaj Bosne i Hercegovine o primjeni Konvencije o pravima osoba sa invaliditetom i Alternativni izvještaj o primjeni Konvencije o pravima osoba sa invaliditetom u BiH, koji jer u okviru MyRight programa sačiniilo 5 koalicija organizacija osoba s invaliditetom. Također će se u procesu zagovaranja koristiti Agenda održivog razvoja 2030, Konvencija o pravima osoba s invaliditetom, Standardna pravila za izjednačavanje mogućnosti za osobe s invaliditetom i Jedinstvena politika u oblasti invalidnosti u BiH, kao i preporuke UN Komiteta za prava OSI, koje su dostavljene državi BiH.

U procesu zagovaranja za veću inkluziju slijepih koristiće se Priručnik o značaju samostalnog života slijepih osoba, koje je Udruženje pripremilo i štampalo, u okviru projekta koji se realizovao sa Savezom slijepih Švedske.

U tom smislu Udruženje će samostalno ili sa drugim organizacijama slijepih i drugim organizacijama osoba s invaliditetom, organizovati razne oblike edukacije, s ciljem jačanja pokreta OSI i efikasnijeg funkcionisanja koalicija i mreža.

Udruženje će na razne načine shodno svojim finansijskim, materijalnim, tehničkim i drugim mogućnostima u toku 2025.godine:

* pružati stalnu pomoć pri zadovoljavanju specifičnih potreba u oblasti kulture, informisanja, sporta i rekreacije;
* državnim organima, humanitarnim i drugim organizacijama prezentirati potrebe slijepih i slabovidnih sa odgovarajućim podacima i obrazloženjima i tražiti da se ta pitanja riješe zakonima i drugim propisima;
* Udruženje će redovno informisati svoje članove o oblicima socijalne i druge zaštite, uključivati ih u rasprave pri donošenju tih dokumenata i neposredno se angažovati na pružanju pomoći članovima pri ostvarivanju prava i beneficija;
* Udruženje će izdavati razne potvrde, davati uputstva i pružati stručnu pomoć u cilju što efikasnijeg ostvarivanja raznih prava i beneficija koje imaju slijepe osobe.

U procesu donošenja izmjena propisa i ostvarivanja prava Udruženje će saradjivati s odgovarajućim državnim institucijama, Savezom slijepih Federacije Bosne i Hercegovine i drugim srodnim organizacijama.

Istovremeno će se pratiti i izučavati i drugi propisi kojima se utvrdjuju prava, povlastice, olakšice i druge pogodnosti za slijepe i slabovidne osobe i druge osobe s invaliditetom, kao što su propisi iz oblasti poreske politike i carina, javnog putničkog saobraćaja, PTT saobraćaja i sl.

Insistiraće se da se pri izradi zakona i drugih propisa iz navedenih oblasti, primjene medjunarodne konvencije i uputstva, a naročito: Standardna pravila za izjednačavanje mogućnosti za osobe sa invaliditetom i Konvencija o pravima osoba sa invaliditetom, te da se poštuju principi prihvaćeni u domaćim dokumentima. Posebna pažnja posvetiće se praćenju razvoja novih tehnologija i mogućnosti njihovog korištenja u BiH.

U cilju podizanja kadrovskih kapaciteta Udruženja, naročito kod aktivista, Udruženje će i u toku 2025. godine nastaviti:

- organizovati razne oblike usavršavanja radnika uposlenih u Udruženju;

- sve važne materijale, domaće i medjunarodne dokumente, pripremati u pristupačnim formatima za slijepe i tako ih učiniti dostupnim slijepim osobama;

- organizovaće se 3 do 4 seminara ili konferencije, čija će tematika biti prilagodjena trenutku u kojem će se organizovati;

- organizovaće se 4 do 6 okruglih stolova, na različite teme, po sektorima u kojima slijepe osobe imaju poseban interes;

- organizovaće se 2 do 4 predavanja, na aktuelne teme, od strane internih i eksternih stručnjaka;

- posebna pažnja posvetiće se pitanjima roda i rodne ravnopravnosti, kao i položaju žene s invaliditetom u društvu i mogućnostima njihovog većeg uključivanja u sve društvene tokove;

- u cilju uljučivanja pitanja roda, rodne ravnopravnosti i prevencije rodno zasnovanog nasilja nad osobama sa invaliditetom, uključujući i seksualno nasilje, te većeg uključivanja žena u sve aktivnosti Udruženja, provodiće se aktivnosti predviđene Pravilnikomo prevenciji i zaštiti od rodno zasnovanog i seksualnog nasilja , koji je usvojio Upravni odbor Udruženja.

Udruženje je partner u dva velika projekta sa Caritasom Bosne i Hercegovine i IC Lotosom iz Tuzle, koje finansira Evropska unija pa će se aktivnosti Udruženja u narednom periodu značajno povećati. To se prije svega misli na zagovaranje prava OSI, jačanje kapaciteta organizacija OSI i jačanje mreža i koalicija OSI.

Predstavnici Udruženja učestvovaće na raznim konferencijama, seminarima i drugim odgovarajućim skupovima, koji u zemlji i inozemstvu organizuju domaće i međunarodne organizacije;

IV – ZAGOVARANJE BOLJIH USLOVA I PRETPOSTAVKI ZA OBRAZOVANJE, SOCIJALNU INTEGRACIJU, OSPOSOBLJAVANJE I ZAPOŠLJAVANJE SLIJEPIH I SLABOVIDNIH OSOBA

Oblast koja se odnosi na rehabilitaciju, resocijalizaciju, školovanje i zapošljavanje slijepih, ima poseban značaj za slijepe osobe, jer se rješavanjem ovih pitanja u dobroj mjeri rješavaju i egzistencijalna pitanja slijepih osoba.

Da bi se u ovoj oblasti postigli bolji rezultati Udruženje i njegovi aktivisti aktivno će se uključiti da se ova pitanja što efikasnije i kvalitetnije rješavaju.

U tom smislu Udruženje će se angažovati na sljedećem:

- kod nadležnih državnih organa insistiraće se da se slijepim i slabovidnim osobama u Kantonu Sarajevo, obezbijede uslovi za kvalitetno obrazovanje, efikasnu rehabilitaciju i zapošljavanje;

- Udruženje će se zajedno sa Savezom slijepih F BiH angažovati da se sačine projekti i pronadju donatori koji će obezbijediti finansijska sredstva i druge pretpostavke za razvoj “TMP-a”, za slijepe osobe i ovo Udruženje, vrlo važnog preduzeća za zapošljavanje slijepih osoba;

-da se obezbijedi stručna i pedagoška pomoć u socijalnoj i psihološkoj adaptaciji novooslijepljelih osoba. U tom smislu ponudiće se naši programi raznim organizacijama koje su spremne da finansiraju ovu aktivnost;

- aktivisti i Stručna služba Udruženja će po potrebi učestvovati u pripremi radne sredine za prihvatanje slijepog i slabovidnog radnika.

Posebna pažnja posvetiće se praćenju implementacije Zakona o profesionalnoj rehabilitaciji, osposobljavanju i zapošljavanju osoba sa invaliditetom u F BiH i insistirati da se njegovim izmjenama i dopunama, koje su u toku, povoljnije reguliše zapošljavanje slijepih osoba. Ova aktivnost vodiće se u skladu sa preporukama koje su usvojene na Konferenciji o profesionalnoj rehabilitaciji i zapošljavanju osoba sa invaliditetom, koju je organizovalo ovo Udruženje, u saradnji sa Caritasom BiH i Fondom za profesionalnu rehabilitaciju i zapošljavanje OSI.

Insistiraće se kod nadležnog ministarstva u Kantonu Sarajevo ili Federaciji BiH da se uredbom, odlukom ili nekim drugim propisom, definišu osnovna radna mjesta na kojima mogu uspješno raditi slijepe osobe , te da se ta mjesta učine ekskluzivnim za slijepe osobe ili da im se da prioritet pri zapošljavanju.

Da bi se naprijed navedeni ciljevi ostvarili, Upravni odbor Udruženja će sa osobom odgovornom za oblast profesionalne rehabilitacije i zapošljavanja slijepih redovno analizirati stanje u ovoj oblasti i predlagati odgovarajuća rješenja.

Posebna pažnja će se posvetiti većoj uključenosti žena i omladine, kako bi se povećao stepen njihove socijalne integracije.

- Da bi slijep čovjek imao što kompletnije i kontinuirano obrazovanje i bio samostalniji na svom radnom mjestu, odnosno, lakše pronašao zaposlenje, Udruženje će u 2025.godini organizovati:

- 2 okrugla stola sa nezaposlenim slijepim osobama, u cilju njihove edukacije i informisanja;

- 2 do 3 jednomjesečna kursa na kojima će se slijepe osobe obučavati za rad na kompjuterima, uz korištenje posebne opreme, kao i za obuku za korištenje novih tehnologija;

- Udruženje će nastaviti promovirati Brajevo pismo i organizovati obuku slijepih za njegovo korištenje, u skladu sa mogućnostima Udruženja i interesovanjem slijepih osoba;

- Udruženje će u skladu sa svojim mogućnostima i interesovanjem slijepih organizovati obuku za samostalno kretanje uz korištenje bijelog štapa

( mikro i makro orijentacija);

Posebna pažnja posvetiće se obučavanju slijepih osoba za orijentaciju i korištenje taktilnih staza i zvučnih semafora.

Iako se ovdje radi o vrlo važnim aktivnostima, njihov nivo realizacije ovisiće o finansijskim i drugim sredstvima, jer se moraju angažovati instruktori koji su osposobljeni za rad sa slijepim osobama.

Insistiraćemo da se za rješavanje ovih pitanja više uključe nadležne službe u opštinama na čijoj teritoriji imaju prebivalište ili boravište slijepe osobe.

V - POTREBE KOJE SLIJEPE OSOBE ZADOVOLJAVAJU NA SPECIFIČAN NAČIN

Nedostatak ili teže oštećenje vida odredjuje uslove življenja i način zadovoljavanja odgovarajućih potreba. Te specifičnosti se prije svega odnose na mogućnost kretanja, korištenja pomagala za zamjenu vida, korištenje Brajevog pisma i s tim u vezi, informisanje i korištenje literature na tehnikama dostupnim za slijepe osobe.

**1. TIFLOTEHNIČKIH POMAGALA**

U životu i radu slijepih i teže slabovidnih osoba tiflotehnička i druga pomagala imaju vrlo važnu ulogu, jer u odredjenim situacijama, makar djelimično, nadomještaju izgubljeni ili teško oštećeni vid, odnosno njegovu funkciju.

Nedostatak pomagala stvara velike probleme, jer većina naših članova još uvijek nema ni najosnovnija tiflotehnička i druga pomagala. Da bi se taj problem bar donekle ublažio Udruženje planira da tokom 2025. godine obezbijedi odredjena tiflotehnička pomagala, a prije svega kompjutere sa opremom, koja omogućuje slijepim osobama da rade na kompjuteru. U tom cilju nastaviće se akcija koja je započeta u 2017. godini, a koja se odnosi na obezbjeđenje računara za slijepe osobe.

Ova aktivnost proširiće se i nabavkom pametnih telefona-mobitela, kao i obukom za njihovo korištenje.

Također će se aktivno raditi da se obezbijede bijeli štapovi, mašine za pisanje Brajevog pisma, table za pisanje Brajevog pisma, specijalni papir za pisanje Brajevog pisma, satovi za slijepe, razna uvećala za slabovidne, CD-ove i drugi nosači zvuka, CD plejere, odredjena pomagala u domaćinstvu i sl.

Neka od navedenih pomagala moći će se ostvariti preko Zavoda zdravstvenog osiguranja KS, kroz primjenu Uredbe, ali s obzirom da je njihov rok trajanja veoma dug, slijepe osobe često imaju potrebu i za pomagalima koja se obezbjeđuju po osnovu projekata i donatorskih sredstava.

S obzirom na razvoj novih tehnologija, a prije svega pametnih telefona, i aplikacija koje se mogu koristiti, pokrenuće se incijativa kod nadležnih institucija, ali i kod donatora, da se pametni telefoni definišu kao pomagala za slijepe, te da se kroz propise i projekte, mogu dodjeljivati slijepim osobama.

Broj i vrstu pomagala koje će ovo Udruženje obezbijediti zavisiće od broja zainteresiranih članova i interesa državnih i drugih organa i humanitarnih organizacija da nam u tome pomognu.

Na realizaciji ovog zadatka saradjivat će se sa Savezom slijepih Federacije BiH, državnim institucijama, proizvodjačima pomagala, asocijacijama slijepih u svijetu i pojedincima.

Insistiraće se kod Ministarstva za socijalnu zaštitu i Ministarstva zdravlja u Kantonu Sarajevo da se pored Uredbe o pomagalima, koja je u nadležnosti Ministarstva zdravstva, u toku 2025.godine sačini i usvoji pravilnik o ortopedskim, tiflotehničkim i drugim pomagalima koji je predviđen Zakonom o socijalnoj zaštiti, a u nadležnosti je Ministarstva za rad i socijalnu politiku Kantona Sarajevo.

Da bi se ova aktivnost vodila planski i na organizovan način u toku 2025.godine Udruženje će:

-Insistirati kod nadležnih ministarstava u Kantonu Sarajevo da se ovom pitanju posveti posebna pažnja;

-Pripremiti poseban program obezbjedjivanja tiflotehničkih pomagala, od strane nadležnog ministarstva, Fonda zdravstvenog osiguranja i donatora iz zemlje i inozemstva;

* potrebe za pomagalima dostaviti savezima slijepih u inozemstvu, sa kojima Udruženje saradjuje, humanitarnim organizacijama i donatorima;
* ponudiće se članovima Udruženja, koji imaju neka pomagala, a ne koriste ih, da ih vrate Udruženju, kako bi se dodijelila članovima koji će ih koristiti.

**2. MOBILITET**

U toku 2025.godine Udruženje će nastaviti kampanju medju članovima Udruženja, s ciljem da im se ukaže na značaj samostalnog kretanja uz korištenje bijelog štapa, kao osnovnog preduslova za njihovu nezavisnost i veću uključenost u društvene aktivnosti i aktivnosti Udruženja. Da bi se navedeno realizovalo Udruženje će u projekte koje aplicira donatorima uključiti i obuku za mobilitet slijepih osoba.

Pokrenuće se inicijativa da se finansiranje obuke za korištenje tiflotehničkih i savremenih tehnologija obezbijedi od strane državnih institucija, kroz propise koji donose nadležna ministarstva: obrazovanja, socijalne zaštite i zdravstva.

Pristupačnost za slijepe osobe je izuzetno važna, pa će se u tom smislu nastaviti poduzimati razne aktivnosti sa nadležnim ministarstvom, Gradom i općinama da se realizuju posebni programi prilagodjavanja okruženja za slijepe osobe, kao što su zvučni semafori i taktilne staze - vodilice za slijepe osobe, zvučne najave stanica u vozilima javnog prevoza i sl.

**3. BRAJEVO PISMO**

Svjesni da nove tehnologije potiskuju Brajevo pismo i da je sve manji interes slijepih da nauče i koriste ovo pismo, a imajući u vidu njegov značaj za pismenost slijepih osoba Udruženje će:

- Organizovati razne aktivnosti u cilju popularizacije i promocije Brajevog pisma;

- Organizovati sastanke sa članovima na kojima će se razgovarati o značaju Brajevog pisma;

- Za potrebe promocije Brajevog pisma koristiće se i knjiga ”Život sa Brajem u dvanaest pisama” koju je Udruženje pripremilo i izdalo krajem 2021.godine. Knjiga je štampana u crnom tisku, Brajevom pismu i snimljena u zvučnom formatu. Autori priča su slijepe osobe, koje svakodnevno koriste Brajevo pismo.

- U ”Zvučnim novinama” i na web i facebook stranicama objavljivati prigodne tekstove i druge sadržaje o značaju Brajevog pisma;

**4. PERSONALNA ASISTENCIJA**

U cilju većeg, efikasnijeg i lakšeg angažovanja slijepih osoba u programskim aktivnostima Udruženja, Udruženje će pokušati obezbijediti poseban projekat, kroz koji bi se obezbijedili asistenti za slijepe osobe, koje bi bili kontinuirano angažovani u programskim aktivnostima Udruženja. Ova asistencija bi u početku bila ciljana i asistenti bi se mogli koristiti samo kad su članovi neposredno angažovani u realizaciji programskih aktivnosti Udruženja.

Nastaviće se zagovarati da se pravo na asistenta obezbijedi kao prošireno pravo, a da se obim tog prava utvrđuje u skladu sa mogućnostima Kantona, općina ili Federacije BiH, vodeći računa o individualnm potrebama svakog pojedinca.

U skladu s tim zagovaraće se poseban zakon o personalnoj asistenciji. Ovaj zakon je u formi radnog materijala pripremilo Udruženje slijepih u okviru aktivnosti KOO KS i zagovaraće njegovo usvajanje na nivou Federacije BiH.

**5. INFORMISANJE SLIJEPIH**

Udruženje će u 2025.godini:

* nastaviti izdavanje zvučnog časopisa "Zvučne novine", kako bi se članovi ovog Udruženja što bolje informisali o njegovom radu, kao i drugim pitanjima vezanim za problematiku slijepih kod nas i u svijetu;
* Časopis će se izdavati jednom mjesečno, na CD-u, u MP3 formatu. Ukupno će se pripremiti, izdati i slijepim osobama distribuirati 12 brojeva “Zvučnih novina”.
* U narednom periodu nastaviće se savremeniji i efikasniji načini za distribuciju časopisa, koristeći nove tehnologije, web portale, youtube kanal i društvene mreže;

U toku 2025.godine nastaviće se raditi na obezbjedjivanju finansijskih sredstva za izdavanje časopisa na Brajevom pismu, što bi za slijepe bilo od neprocjenjivog značaja, a štampaće se i druge publikacije čija će tematika biti vezana za zaštitu i afirmaciju slijepih osoba kao i drugih osoba sa invaliditetom.

U toku 2025.godine redovno će se izdavati razne skripte i priručnici na uvećanom tisku, Brajevom pismu i nosačima zvuka, koje će slijepe osobe koristiti pri pohadjanju kurseva koje organizuje Udruženje ili za neku drugu edukaciju za koju pokaže interes odredjeni broj članova Udruženja.

Udruženje će kod nadležnog ministarstva u Kantonu Sarajevo i dalje insistirati da se kroz izmjene i dopune Zakona o informisanju ili donošenjem novog zakona, riješi finansiranje informisanja slijepih, u njima dostupnim formatima (Brajevo pismo i zvučni zapis).

Udruženje planira da u toku 2025.godine redovno abdejtuje i osvježava svoju Web stranicu, facebook stranicu i YouTube kanal.

### VI - ORGANIZOVANJE SOCIJALNIH I HUMANITARNIH AKCIJA

Polazeći od činjenice da većina članova Udruženja još uvijek nema na adekvatan način riješenu svoju egzistenciju, jer nisu u mogućnosti da se zaposle, a penzioneri primaju vrlo niske iznose penzija i tokom 2025. godine insistiraće se kod nadležnih državnih organa, centara za socijalni rad i humanitarnih organizacija da za materijalno najugroženije slijepe osobe obezbijedi pomoć u novcu, hrani, odjeći, obući, sredstvima za ličnu higijenu i sl.

Posebna pažnja posvetit će se dodatnoj zaštiti socijalno ugroženih, odnosno primaocima stalne socijalne pomoći, nezaposlenim i penzionerima. Tokom 2025.godine povremeno će se organizovati razgovori sa penzionerima, s ciljem da im se pruži veća prilika za izlazak iz kuće i druženje, te da se u razgovoru sa njima dodje do ideja za kreiranje novih projekata koji bi mogli doprinjeti poboljšanju njihovog materijalnog i drugog statusa.

Udruženje će pokušati razviti poseban program ili projekat kojim bi se obezbijedila sredstva za obilazak starih i novooslijepljelih osoba, u cilju pružanja psihosocijalne podrške.

Radi realizacije ove aktivnosti Udruženje će:

- uspostaviti saradnju sa raznim organizacija i fondacijama u zemlji i inozemstvu, koje u svojim programima imaju predvidjeno da pružaju pomoć osobama sa invaliditetom;

Udruženje će i dalje insistirati kod Ministarstva za rad, socijalnu politiku, raseljena lica i izbjeglice Kantona Sarajevo, da se zakonom ili nekim drugim propisom utvrde povoljniji uvjeti za rješavanje stambenih pitanja slijepih osoba, kao i mogućnost dodjele socijalnih stanova. Socijalnom stanovanju posvetit će se posebna pažnja.

VII - ZADOVOLJAVANJE POTREBA IZ OBLASTI KULTURE, SPORTA, I REKREACIJE

- Udruženje slijepih će, u saradnji sa Savezom slijepih Federacije BiH i Bibliotekom za slijepa i slabovidna lica u BiH, stvarati uslove da članovi ovog Udruženja što lakše i jednostavnije mogu koristiti usluge Biblioteke, kao i časopise koje izdaje Udruženje, Savez i Biblioteka.

**-**  U toku 2025. godine posebna pažnja posvetit će se stvaranju interesa kod slijepih osoba za kulturne manifestacije koje će se organizovati u Kantonu Sarajevo.

- U granicama materijalnih i drugih mogućnosti Udruženje će u Klubu slijepih organizovati razne kulturne i druge manifestacije, na kojima će se slijepi družiti uz prigodan program, a u kojima će pored slijepih učestvovati književnici, estradni radnici i druge osobe iz javnog života.

Udruženje će činiti maksimalan napor da za ove aktivnosti zainteresuje što više penzionera, koji se zbog opšte ekonomske situacije i teškoća pri kretanju najradije odlučuju da ostanu kod kuće i samim tim se isključuju iz društvenih tokova.

Udruženje će razvijati intenzivnu saradnju sa Centrom za slijepu i slabovidnu djecu i omladinu Sarajevo, s ciljem da se obezbijedi efikasnija integracija u društvo učenika koji završavaju osnovnu i srednju školu u ovom Centru.

I dalje će se od javnih ustanova iz kulture obezbjedjivati ulaznice za kulturne i druge manifestacije koje se organizuju u Gradu;

Slijepe osobe na specifičan način organizuju aktivnosti iz oblasti sporta, šaha i rekreacije.

Zadovoljavanje ovih potreba u Kantonu Sarajevo organizovaće se preko Sportskog društva slijepih.

Program rada i finansijski plan sačiniće Sportsko društvo slijepih.

Iako je Sportsko društvo samostalan pravni subjekt, Udruženje će mu u skladu sa svojim mogućnostima nastaviti pružati pomoć, a naročito onu koja se odnosi na vodjenje administrativno-tehničkih i finansijskih poslova i prostornih uslova za rad i djelovanje.

Udruženje će, u cilju stvaranja uslova za veće učešće slijepih u rekreaciji, u skladu sa iskazanim interesovanjem članova, organizovati odredjene izlete u prirodu ili obilazak kulturno istorijskih spomenika.

**VIII - RAD SEKCIJE INFORMATIČARA**

U okviru Udruženja slijepih Kantona Sarajevo djeluje Sekcija informatičara. Sekcija će u toku 2025.godine provoditi aktivnosti u cilju poboljšanja uslova i mogućnosti slijepim ljudima da se osposobe za rad na kompjuterima, da prate razvoj novih tehnologija u oblasti informatike, te da iznalaze mogućnosti za nabavku kompjutera, opreme i programa koji omogućavaju slijepim ljudima da se koriste kompjuterima i drugom savremenom opremom u oblasti informatike.

Sekcija informatičara će za 2025.godinu utvrditi svoj program rada i aktivnosti.

### IX – DRUŠTVENA AKTIVNOST I AFIRMACIJA SLIJEPE ŽENE

U okviru Udruženja slijepih Kantona Sarajevo djeluje Forum slijepih i slabovidnih žena, koji će u okviru materijalnih mogućnosti Udruženja, uz korištenje sredstava od raznih donatora, u okviru svog Programa rada i djelovanja u 2025. godini, učiniti maksimalan napor da slijepoj i slabovidnoj ženi obezbijedi potrebne uslove za obrazovanje, zapošljavanje, nabavku potrebnih pomagala, naročito onih koja se koriste u domaćinstvu, potrebnu edukaciju, odnosno njeno uključivanje u sve aktivnosti koje se organizuju u Udruženju. Angažman ovog Foruma postaje posebno značajan jer je u toku realizacija projekata koji se odnose na rodnu ravnopravnost i afirmaciju žena sa invaliditetom.

Precizniji program aktivnosti utvrdiće Forum slijepih i slabovidnih žena u svom programu rada i djelovanja za 2025. godinu.

**X – PROJEKTI KOJI SE PLANIRAJU REALIZOVATI**

U toku 2025.godine Udruženje planira realizovati sljedeće projekte:

* “Informisanje slijepih u pristupačnim tehnikama – Zvučne novine”;
* “Projekat zajedničkih aktivnosti koalicija koje djeluju u okviru MyRighta”;
* DISC projekat koji se realizuje u partnerstvu s Caritasom BiH i još tri organizacija osoba s invaliditetom;
* Projekat EIDHR koji se realizuje u partnetrstvu sa IC.Lotosom iz Tuzle;

Udruženje će aplicirati i na pozive za projekte koje raspisuju domaće i međunarodne organizacije i institucije, a koje se ne mogu unaprijed planirati.

### XI - STVARANJE USLOVA ZA RAD UDRUŽENJA

U cilju poboljšanja uslova za rad Udruženja, a prije svega za rad organa, aktivista i Stručne službe, u toku 2025. godine posvetiće se posebna pažnja investiciono-tehničkom održavanju poslovnog prostora, kao i nabavci odredjenih osnovnih sredstava kojima će se unaprijediti i ažurirati rad Stručne službe.

U vezi s tim, u toku 2025. godine potrebno je:

* Obezbijediti sredstva za zamjenu radijatora u Klubu slijepih i kancelarijama u kojima radi Stručna služba Udruženja;
* U cilju efikasnijeg rada Stručne službe, za radnike Stručne službe organizovaće se odredjeni oblici ciljane edukacije;
* Pripremit će se i usvojiti akta koja će definisati razne procedure, a koje bi trebale obezbijediti efikasniji rad stručne službe;
* U prizemlju izvršiti sanaciju kompletnog mokrog čvora;
* Pokušaće se nabaviti novi program u administraciji, za vođenje evidencije o članovima;

XII - RAD SKUPŠTINE, UPRAVNOG ODBORA I STRUČNE SLUŽBE UDRUŽENJA

Da bi se obezbijedilo izvršavanje programskih aktivnosti u 2025. godini, Upravni odbor Udruženja preduzimaće potrebne radnje i mjere u skladu sa ukupnom situacijom i prilikama u zemlji i Kantonu, te sredstvima kojima će raspolagati.

Sjednice Upravnog odbora održavaće se po potrebi, a najmanje jednom u tri mjeseca. Tokom 2025.godine planira se održavanje 4 do 6 sjednica Upravnog odbora.

U toku 2025.godine i održati dvije sjednice Skupštine Udruženja.

Za ispunjavanje ukupne funkcije Udruženja kao i realizaciju zadataka iz ovog programa potrebno je da Udruženje ima svoju Stručnu službu, u kojoj je zaposleno 7 /sedam/ radnika i to: direktor Udruženja, program koordinator, finansijsko-administrativni radnik, project koordinator, referent za organizovanje društvenih aktivnosti i informisanje, vozač-domar i pomoćni radnik .

### XIII - FINANSIRANJE RADA I DJELOVANJA UDRUŽENJA

Rad i djelovanje Udruženja u 2025. godini finansiraće se iz sljedećih izvora:

a) od članarine;

b) iz Budžeta Kantona Sarajevo, udruženih opština i Grada Sarajeva;

c) od donacija i drugih namjenski obezbijedjenih sredstava;

d) iz projekata

e)odredjena finansijska sredstva treba pokušati obezbijediti pružanjem odredjenih usluga kao što su presnimavanje tonskih zapisa, umnožavanje tonskih zapisa, printanje na Brajevom pismu, kopiranje i sl.

Intenziviraće se rad na promociji Udruženja i značaja njegovih aktivnosti kako bi se obezbijedili razni oblici podrške, uključujući i finansijsku, a za te aktivnosti koristiće se promotivni materijal, koji je Udruženje obezbijedilo početkom 2022.godine.

Udruženje slijepih Kantona Sarajevo je u skladu sa Zakonom o organizacijama i reprezantivnim organizacija osoba s invaliditetom i civilnih žrtava rata dobilo status organizacije osoba s invaliditetom.

Očekuje se procedura za sticanje statusa reprezantativne organizacije do polovin 2025. godine.

Sticanjem navedenih statusa trebala bi se bitno popraviti pozicija i uticaj Udruženja u društvu.

Realizacija ovog programa analiziraće se na svakoj sjednici Upravnog odbora Udruženja, a po potrebi mogu se vršiti izmjene i dopune, ovisno o konkretnoj situaciji i potrebama članstva Udruženja.

P R E D S J E D N I K

\_\_\_\_\_\_\_\_\_\_\_\_\_\_\_\_\_\_\_\_

/ Nadina Imamović /

Sarajevo:14.10.2024.godine